Predkladacia správa

       Návrh legislatívneho zámeru návrhu zákona o mládeži sa predkladá na základe bodu A. 11/11.3. Prioritných úloh MŠ SR na roky 2006 - 2010, vyplývajúcich z Programového vyhlásenia vlády SR a Plánu legislatívnych úloh vlády SR na rok 2007.
       Východiskom pre prípravu legislatívneho zámeru zákona je súčasný stav práce s deťmi a mládežou na Slovensku. Od roku 2001 bola rezortne prierezová problematika práce s deťmi a mládežou realizovaná každoročne akčným plánom úloh, ktorý vychádzal z obsahu Koncepcie štátnej politiky vo vzťahu k deťom a mládeži v Slovenskej republike do roku 2007.  
        Prijatie zákona o mládeži  svojím obsahom  ovplyvní rozvoj podmienok na formovanie mladého človeka ako aktívneho občana, ktorý sa spolupodieľa  na kvalite svojho života. V niektorých krajinách Európskej únie je problematika štátnej politiky vo vzťahu k deťom a mládeži právne zakotvená v samostatnom právnom predpise, čo ovplyvňuje rozvoj, ochranu a podporu mladých ľudí v procese neformálneho vzdelávania
      Zákon bude definovať a zjednotí dôležité pojmy  používané v politike mládeže. Dôležité je definovať, čo je prostredie  práce s deťmi a mládežou vrátane subjektov pracujúcich s deťmi a mládežou a subjektov pracujúcich pre deti a mládež. Dôležitá je definícia a vnímanie práce s mládežou ako neformálne vzdelávanie, ktoré je súčasťou celoživotného vzdelávania. Problematika mládežníckeho dobrovoľníctva zakomponovaná v zákone pomôže riešiť mnohé dnes neriešiteľné situácie v oblasti dobrovoľnej práce. V minulom roku bola pripravená koncepcia vzdelávania mladých lídrov, ktorej zapracovanie do zákona o mládeži znamená jej ďalšie využitie. Kľúčovou v rozvoji predmetnej oblasti je problematika tvorby regionálnych a miestnych politík mládeže a vymedzenie participácie mladých ľudí na tvorbe a realizácii príslušných dokumentov, definícia partnerov a spôsob komunikácie. Mechanizmy financovania a podmienky podpory uvedené v zákone sú významným rozvojovým prvkom  práce s deťmi a mládežou.
      Obsah legislatívneho zámeru zákona o mládeži bol pripravovaný v spolupráci s Iuventou a pracovnou skupinou, ktorú tvorili zástupcovia mimovládnych organizácií, školských zariadení, samosprávy a ďalší odborníci dlhoročne pôsobiaci v oblasti práce s deťmi a mládežou. Návrh legislatívneho zámeru Legislatívna rada vlády Slovenskej republiky odporučila na prerokovanie vláde Slovenskej republiky. Po jeho schválení bude legislatívny zámer podkladom pre vypracovanie paragrafovaného znenia zákona o mládeži.